Armia Krajowa
Rezistența poloneză fața de ocupația germană a început aproape imediat după declanșarea invaziei, deși relieful țării oferea puține posibilități pentru ducerea cu succes a luptelor de guerilă. Armia Krajowa (Armata Teritorială), loială guvernului polonez în exil la Londra, constituită în brațul înarmat al Statului Secret Polonez, a fost formată dintr-un număr de grupuri mai mici în 1942. Din 1943, Armia Krajowa a intrat în competiție cu Armia Ludowa (Armata Populară) sprijinită de URSS și controlată de Partidul Muncitoresc Polonez ("Polska Partia Robotnicza"). În 1944, Armia Krajowa număra aproximativ 380.000 de oameni, e adevărat, slab înarmați. Armia Ludowa număra mult mai puțini membri, dar mult mai bine echipați. Au existat și alte organizații ale rezistenței poloneze, precum "oamenii pădurii" (Leśni), responsabile pentru uciderea a aproximativ 150.000 de germani în timpul ocupației naziste.